Der blev smadret butiksvinduer og kastet med petanquekugler mod politiet i forbindelse med gårsdagens demonstration på Nørrebro i København.

To nye lovændringer under den såkaldte ’respektpakke’ kan få konsekvenser for gårsdagens demonstranter.

Det betyder, at dem der har ledet en voldelig episode, nu kan komme til at betale for al den hærværk, der er blevet udført.

Vold mod betjente Her er eksempler på domme for vold mod politibetjente. Alle eksemplerne er fra optøjerne på Christania i foråret og sommeren 2016. Kast med cykelklæde mod betjente: 9 mdr. ubetinget (ustraffet)

Kast med flaske og to sten mod betjente: 1 år og 3 mdr. ubetinget (tidl. straffet for vold)

Kast med flaske mod politiet: 9 mdr. ubetinget (ustraffet)

3 stenkast og fornærmelig tiltale mod betjente: 1 år og seks måneder ubetinget.

- Hvis jeg nu gik forrest på Nørrebrogade i går og klart opfordrede til, at der skulle smadres ruder og kastes med maling på politiet, kan jeg nu også blive pålagt at være med til at betale for skaderne, andre har lavet, forklarer DR’s retsanalytiker, Mette Mayli Albæk.

- Det bliver interessant at se, om det vil lykkes politi og anklagemyndighed at få den nye regel om kollektivt erstatningsansvar i spil.

Læs også : Øget straf og kollektivt ansvar: Respektpakke kan koste demonstranter dyrt

Ifølge Mette Mayli Albæk betyder den omfattende indsamling af videomateriale fra demonstrationen i går, at politiet kan sigte folk med det samme.

- I forhold til tidligere voldelige demonstrationer er politiet altså et langt efterforskningsskridt foran denne gang, siger hun.

Ingen præventiv effekt af pakke

Det er ikke første gang, vi har set demonstrationer udvikle sig voldeligt.

Efter flere voldelige demonstrationer i 2015 igangsatte daværende justitsminister, Søren Pind (V), en række lovændringer, der skærper straffen for vold mod offentligt ansatte.

Læs også : Retskorrespondent efter uroligheder: Politiet har det hele på video

Lovændringerne kom efter blandt andet aktivistgruppen ’Reclaim the Streets’ havde angrebet politiet og udført omfattende hærværk i forbindelse med en demonstration i den københavnske bydel Nørrebro i august 2015.

Respektpakkens lovændringer blev også indført for at sende et klart præventivt signal, ifølge Matte Mayli Albæk.